በሊጉ መርሐ ግብር﻿
ደደቢት በሊጉ የመቆየት ተስፋውን፤ መቀሌዎች መሪነታቸውን አስጠብቀዋልየኢትዮጵያ ፕሪሚየር ሊግ 19ነኛ ሳምንት መርሐ ግብር በሳምንቱ መጨረሻ ቀናት በተለያዩ ከተሞች ተካሂደዋል። ከሁሉ በላይ የመከላከያና የደደቢት ጨዋታ አስገራሚ ውጤትን አሳይ ቷል። በአዲስ አበባ ስታዲየም የተካሄደው ይህ ጨዋታም በደደቢቶች አሸናፊነት ተጠናቋል። ተደጋጋሚ ጨዋታዎችን በመሸነፍ በሊጉ የደረጃ ሰንጠረዥ ግርጌ ላይ የተቀመጡት ደደቢቶች፤ ጨዋታውን ሁለት ለአንድ ማሸነፍ የቻሉ ሲሆን፤ መድሀኔ ብርሃኔ ሁለቱን ግቦች ከመረብ ያሳረፈ ተጫዋች ሆኗል። ፍፁም ገብረማርያም ጦሩን ከሽንፈት ያልታደገችውን ብቸኛ ግብ አስቆጥሯል። ውጤቱን ተከትሎም ደደቢቶች በሁለ ተኛው ዙር መርሐ ግብር ከአራት ጨዋታዎች ሁለተኛ አሸናፊነታቸውን ማሳካት ችለዋል። በዘንድሮው የኢትዮጵያ ፕሪሚየር ሊግ የመጀ መሪያ ዙር ጨዋታዎች እጅጉን አስከፊ የሚባል አቋምና ተደጋጋሚ የሽንፈት ውጤት በማስመዝገብ ወላይታ ድቻን ብቻ ማሸነፍ የቻሉት ደደቢቶች፤ በሁለተኛው ዙር ደቡብ ፖሊስና መከላከያን ማሸነፍ መቻላቸው ይታወሳል።ደደቢቶች ይህ ውጤታማነታቸው በዚህ ማስቀጠል ከቻሉም በሚቀጥለው ዓመት በሊጉ እንዲቆዩ የሚያስችላቸውን ነጥብ ማግኘት እንደሚቻለው የተገመተ ሲሆን፤ የደደቢቶች ጥንካሬና ውጤታማነት በደቡብ ፖሊስ፤ መከላከያና ወላይታ ድቻ በመሳሰሉ ክለቦች ነጥብ መጣል የሚታጀብ ከሆነም ግምቱ እውን መሆኑ አይቀሬ ይሆናል። ውጤቱም በተለይ በአስራ ስድስተኛው ሳምንት በደቡብ ፖሊስ በአስራ ሰባተኛው ሳምንት ደግሞ በጅማ አባጅፋር ለተሸነፉት መከላከያዎች ከባድ ቀውስን ፈጥሯል። ጦሩ የዘንድሮው የውድድር ዓመት ጅማሮ በጥሎ ማለፉ ዋንጫ ቅዱስ ጊዮርጊስን፣ የአሸናፊዎች አሸናፊ ዋንጫን ደግሞ ጅማ አባጅፋርን በማሸነፍ በዓመቱ መጀመሪያ ድንቅ የሚባል አቋምና ውጤትን ማሳየትን ችሏል። ከዚህ ባሻገር በዓመቱ በሊጉና በአፍሪካ መድረኮች ለሚኖረው ተሳትፎ ውጤታማነት ማጀቢያ ስድስት የሚሆኑ ተጫዋቾችን በማስ ፈረም በኮንፌዴሬሽን ካፕ በኢኒጎ ሬንጀርስ ደርሶ መልስ እስከተሸነፉበት ድረስ ውጤታማ የሚባል አቋም አሳይተዋል። ይሁንና እያደር ወጥ የሆነ አቋም ማሳየት ተስኖት በውጤት ቀውስ ውስጥ መመላለስ ግድ ብሎታል። መከላከያ አሁን ላይ በሊጉ የደረጃ ሰንጠረዝ አስራ ስምንት ነጥቦች በመሰብሰብ አስራ ሶስተኛ ደረጃ ላይ ተቀምጧል። የክለቡ ወቅታዊ አቋም እያደር መዋዠቅና በውጤት ቀውስ ላይ መሆኑን ተከትሎም በርካቶች አቋሙን በጊዜ ማስተካከል የሚሳነው ከሆነ እጣ ፈንታው አስከፊ እንደሚሆንና የመውረድ አደጋ እንደተጋረጠበት በመናገር ላይ ይገኛሉ። በውጤቱ ደደቢት የደረጃ ለውጥ ባያደርግም ከሽረ ጋር ያለውን ልዩነት ወደ ስድስት ዝቅ ማድረግ ሲችል መከላከያ በ13ኝነት የወራጅ ቀጠናው አፋፍ ላይ ተገኝቷል። ሌላኛው 19ኛ ሳምንት መርሐ ግብር እንደርታ ከወላይታ ድቻ አገናኝቷል። ትግራይ ላይ የተካሄደውን ይህን በባለሜዳዎቹ አንድ ለዜሮ አሸናፊነት ተጠናቋል። መቀሌዎች ግቧን ማስቆጠር የቻሉት በፍፁም ቅጣት ምት ሲሆን አማኑኤል ገብረ ሚካኤልም የግቧ ባለቤት ሆኗል። አማኑኤል የመቀሌዎችን መሪነት ከማጠናከር ባለፈ በሊጉ ከፍተኛ ግብ አግቢነትም ተርታ የፊት አውራሪውን ቦታ አስጥብቋል። ከሁለት ተከታታይ ጨዋታ ነጥብ መጣል በኋላ ወደ ድል የተመለሱት መቀሌዎች ከተከታዮቹ ያለውን ልዩነት ማስጠበቅ ሲችል ወላይታ ድቻ ከአራት ጨዋታ በኋላ የመጀመሪያ ሽንፈታቸው ሆኖ ተመዝገቧል። በሌላ መርሐ ግብር ድሬዳዋን ከጅማ አባጅፋር አገናኝቷል። የዘንድሮው የኢትዮጵያ ፕሪሚየር ሊግ ሁለተኛ ዙር ከተጀመረ አንስቶ ውጤታማ እንቅስቃሴን እያደረጉ የሚገኙት ሁለቱ ክለቦች ድሬድዋ ላይ ጨዋታቸውን አካሂ ደዋል። ጨዋታውም በባለሜዳው ሁለት ለዜሮ አሸናፊነት የተጠናቀቀ ሲሆን ኤርሚያስ ኃይሉና ኤታማኖ አኬሙኔ የግቦቹ ባለቤት ሆነዋል። ተሸናፊው ጅማ አባጅፋር በአፍሪካ ሻም ፒየንስ ሊግና በኮንፌዴሬሽን ከተሳተፈ በኋላ ወደ ፕሪሚየር ሊጉ የነበረው ተሳትፎ ወጥ የሆነ አቋም ማሳየትን ሲሳነው ታይቷል። ይሁንና በሁለተኛው ዙር መከላከያን አዲስ አበባ ላይ አራት ለዜሮ ካሸነፈ በኋላ ውጤታማ የሚባል እንቅስቃሴን ወደ ማሳያት ቢመለስም፤ ይህን ድሉን ድሬደዋ ላይ መድገም አልሆነለትም። ውጤቱን ተከትሎ በነበሩበት ሃያ ስምንት ነጥብ ላይ ለማርጋት ተገደ ዋል። ሲዳማ ቡናን ከአዳማ ከተማ ያገናኘው ሌላኛው የአስራ ዘጠነኛው ሳምንት መርሐ ግብር ነው። የመጀመሪያው ዙር ሲጠናቀቅ ሰላሳ ነጥቦችን በመያዝ ከመሪው መቀሌ በአምስት ነጥቦች ዝቅ ብለው የነበሩት ሲዳማ ቡናዎች በሁለተኛ ዙር ላይ ተዳክመው ታይተዋል፤ በሁለት ጨዋታዎች ተሸንፈው ከወላይታ ጋር አቻ ተለያይቶ ማግኘት ከሚኖርባቸው ዘጠኝ ነጥብ አንዱን ብቻ ማሳካት ችለዋል። በሜዳቸው አዳማ ከተማን ያስተናገዱት ሲዳማዎች፤ በጨዋታ ከውጤት ቀውሱ የሚያላቅቃቸው ውጤት ማስመዝገብና ወደ አሸናፊነት መመለስ ችለዋል። ሀብታሙ ገዛኸኝ ባስቆጠራት ብቸኛ ግብ የተገኘውን ውጤት ተከትሎም ሲዳማዎች በሊጉ የዋንጫ ፍልሚያ ላይ ሁነኛ ተፎካካሪ ሆነው እንደሚቀጥሉ ማረጋገጥ ችለዋል። ውጤቱን ተከትሎ ሲዳማ ቡና በ 34 ነጥቦች 2ኛ ደረጃ ላይ ሲቀመጥ በአንፃሩ አዳማ ከተማ በ 26 ነጥቦች 10ኛ ደረጃ ላይ ተቀምጧል። ሌላኛው አስገራሚ ውጤት ስሁል ሽሬ ከቅዱስ ጊዮርጊስ ያካሄዱት ጨዋታን ሲሆን ሽሬ ላይ የተካሄደው ጨዋታም ያለ ምንም ግብ ተጠናቋል። በዚህ ጨዋታም ተከላካዩ ሳህለዲን በርጌቾ በሁለት ቢጫ ካርድ ከሜዳ መሰናበቱን ተከትሎ፥ ሁለተኛውን አጋማሽ በዘጠኝ ተጫዋች ለመጫወት የተገደዱት ፈረሰኞቹ፤ ከሜዳቸው ውጭ አንድ ነጥብ ማሳካትና ነጥባቸውን ወደ ሰላሳ ከፍ ማድረግ ችለዋል። በጨዋታው ከፈረሰኞቹ አንድ ነጥብ መጋራት የቻሉት ስሁል ሽሬ በአስራ ስድስተኛ ነጥቡን አስመዝግቧል። በዘንድሮው የኢትዮጵያ ፕሪሚየር ሊግ ሁለተኛ ዙር መርሐ ግብር ደካማ እንቅስቃሴ በማሳየት ላይ ከሚገኙ ክለቦች አንዱ ቅዱስ ጊዮርጊስ ነው። ፈረሰኞቹ በሁለተኛ ዙር በሁለት ጨዋታዎች ተሸንፈው፤ በአዲስ አበባ ስታዲየም አዳማ ከተማን በጌታነህ ከበደ ብቸኛ ግብ አንድ ለዜሮ በማሸነፍ ሦስት ነጥቦች ማሳካት መቻላቸው ይታወሳል። በሌላ የጨዋታ መርሐ ግብር ደቡብ ፖሊስ ከወልዋሎ ያካሄዱት ፍልሚያ፤ በባለሜዳዎቹ ሽንፈት ተጠናቋል። ጨዋታውም ወልዋሉ አንድ ለዜሮ አሸንፏል። የሀዋሳ እና የባህርዳር ጨዋታ በአንድ አቻ ተጠናቋል። የዘንድሮውን የኢትዮጵያ ፕሪሚየር ሊግ የደረጃ ሰንጠረዝ መቀሌ ሰባ እንደርታ አርባ ሁለት ነጥቦች በመሰብሰብ በቀዳሚነት ይመራል። ሲዳማ ቡና በሰላሳ አራት ነጥብ በሁለተኛነት ሲከተል፤ ፋሲል ከነማ ሦስተኛ ደረጃ ላይ ተቀምጧል። የሊጉን ወራጅ ቀጠና ስንመለከት፤ ደቡብ ፖሊስ በአስራ ሰባት ነጥቦች አስራ አራተኛ፤ ስሁል ሸረ በአስራ ስድስት ነጥቦች አስራ አምስተኛ እንዲሁም ደደቢት በአስር ነጥብ የመጨረሻውን ደረጃ ይዘዋል። የከፍተኛ ግብ አስቆጣሪነቱን ፉክክር የመ ቀሌው አማኑኤል ገብረሚካኤል በአስራ ሁለት ግቦች፤ የመከላከያው ምን ይሉህ ወንድሙ አስራ አንድ እንዲሁም የሲዳማ ቡናው አዲስ ግደይ በአስር ግቦች ከአንድ እስከ ሦስት ያለውን ደረጃ ይዘዋል።አዲስ ዘመን ሚያዝያ1/2011በ ታምራት ተስፋዬ 